Fotograwe tydens Springboktoets besteelDie vryskutfotograaf Christiaan Kotze (Foto: Facebook) Die Springbokke se nederlaag was nie die enigste demper op Saterdag se vreugdevuur by Emirates Airline-park (Ellispark) in Johannesburg nie. ’n Kamera en lens ter waarde van derduisende rande het tydens die tweede epiese toets tussen die Springbokke en die All Blacks in Ellispark se medialokaal voete gekry terwyl een fotograaf buite die stadion van sy selfoon beroof is. Dié voorvalle het plaasgevind ten spyte van “ongelooflike sekuriteit” buite die mediasentrum. Die vryskutfotograaf Christiaan Kotze wat Saterdag sy 150ste Springboktoets gedokumenteer het, sê hy blameer nie die stadion nie. Dit is wel vir hom ’n groot slag. “Ek het dadelik gedink aan die volgende werksgeleentheid wat ek môre, oormôre nie gaan kan doen nie omdat ek nie meer my kamera het nie. My brood en botter is van my ontneem binne in ’n veilige omgewing.” Kotze onthou hy het ná die toets vinnig by die medialokaal gedraai voordat hy elders in die stadion heen is om foto’s van die mediakonferensie te neem. “Toe ek terugkom by die lokaal sien ek die ander fotograwe brom en raas,” vertel hy Maandag aan Maroela Media. Hy is meegedeel dat een van die fotograwe se lens van sowat R120 000 gesteel is. Kotze het dadelik in sy eie kamerasak geloer en besef dat sy Nikon Z6 met ŉ beraamde waarde van R48 000 weg is. “Jy word koud. Jou moed sak in jou skoene en jou gemoedstoestand word sommer net swart.” Hy het dadelik geweet dat hy beroof is. “Dit is nie asof ek my goed misplaas nie. Ek werk nie so nie. Ek het een van die laaste foto’s op die veld met dié kamera geneem en die foto nog [voor die mediakonferensie] in die medialokaal afgelaai. Ek het dit nie misplaas nie.” Die span fotograwe wat Saterdag se aksie op Ellispark op kamera vasgelê het. (Foto: Verskaf) Daar word bespiegel dat ’n onbekende vrou wat met ’n gesigmasker en breë slaprandhoed na bewering in die hoek van die medialokaal gesit en later verdwyn het, moontlik verantwoordelik is vir die vermiste kamera en lens. Die polisie kon egter teen Maandagmiddag nog geen inligting rakende die voorval verskaf nie. “Die vraag is hoe die vrou daar kon inkom?” wys Kotze daarop. Hy vertel dat dit besonder moeilik is om by die medialokaal in te kom aangesien daar streng sekuriteit by die ingang gehandhaaf word en alle fotograwe geakkrediteer is. Kotze het sedertdien ŉ saak van diefstal by die polisie aanhangig gemaak. Daar is egter glo geen veiligheidskameras in die medialokaal nie, wat die ondersoek vermoedelik sal bemoeilik. Ellispark-stadion (Foto: Gauteng Film Commission) Kotze sê hy het boonop nie versekering op die gesteelde kamera nie. “Dit is taai as ’n vryskutjoernalis. Kameras is hel duur. Ons kan nie sulke versekeringspremies bekostig nie. “Ons is altyd so waaksaam as moontlik want ons weet hierdie goed gebeur. Ons probeer onsself beskerm. En in hierdie geval het dit binne in die veilige plek gebeur waar ons ons werk verrig. Daar moes iewers ’n sekuriteitsfout in die beplanning gewees het.” Pieter Burger, besturende direkteur van Ellispark, sê dit is ’n jammerte dat die voorval die opwinding rondom die toets oorskadu. ’n Ondersoek na die voorval is reeds gelas. “Daar was ongelooflike streng sekuriteit by die mediasentrum. Dit was SA Rugby-sekuriteit. SA Rugby het beheer oor die losie vir die dag geneem en almal wat genooi was, is deur SA Rugby genooi en geakkrediteer. “Niemand anders kon daar inkom nie. Dit is een van die strengste bewaakte plekke. Dit is ongelooflik moeilik om daar in te kom.” Kotze sê hy sal ten spyte van die voorval beslis weer by Ellispark gaan werk. “Hierdie is nie ’n normale ding wat gebeur het nie. Ek is nie kwaad vir die mense van Ellispark nie. Ek doen baie werk vir die Leeus. Ek is elke tweede of derde week daar. As dit nie ŉ wedstryd is nie, neem ek spanfoto’s. “Ek sal teruggaan.”